'n Natpak is 'n kledingstuk, gewoonlik gemaak van geskuimde neopreen, wat gedra word deur branderplankryers, onderwaterduikers, seilplankry, kanovaarders, en ander wat betrokke is by watersport en ander aktiwiteite in of op die water. Die doel daarvan is die verskaffing van termiese isolering, skuurweerstand en dryfvermoë aan die draer. Die isolasie-eienskappe is afhanklik van die gasborrels wat ingesluit is in die materiaal, wat die materiaal se vermoë om hitte te gelei verminder. Die borrels gee die natpak ook 'n laer digtheid, wat die draer se veerligtheid in die water verbeter. Verskillende tipes duikpakke word gemaak vir verskillende gebruike en vir verskillende temperature. Pakke wissel van 'n dun (2 mm of minder) "shortie", wat net die bolyf bedek, tot 'n volle 8 mm semi-droë pak, gewoonlik aangevul deur neopreenstewels, handskoene en 'n kappie. Die verskil tussen 'n natpak en 'n droëpak is dat 'n natpak toelaat dat water die pak binnedring, terwyl droëpakke ontwerp is om te verhoed dat water inkom, dus bly die onderklere droog en behou daarmee hulle isolerende doeltreffendheid.